text: Se billederne: Stormflod rammer havnebyerne
  02 januar 2019 kl. 12.12
  Onsdag eftermiddag er vandstanden forhøjet i Kolding, Aabenraa, Sønderborg og Flensborg.
  Vandstanden stiger i disse timer ved flere havnebyer i Syd- og Sønderjylland og syd for grænsen.
  En stormflodsbølge er nemlig på vej ned gennem Østersøen, og den rammer det Sydfynske Øhav og det sydlige Lillebælt midt og sidst på eftermiddagen onsdag.
  Vandstanden vil ifølge DMI toppe fra klokken 14.30 og en time frem. Vandet vil stå højest i Aabenraa og Sønderborg.
  Indsend dine billeder
  Tager du billeder af forhøjet vandstand eller oversvømmelser, vil vi gerne bruge dem i denne artikel.Du kan sende dem til redaktionen på tvsyd@tvsyd.dk.
  I Sønderborg siger prognoserne 140 til 145 centimeter over det normale omkring klokken 15. Under stormfloden i januar 2017 havde man her 172 centimeter.
  Man taler ifølge TV 2 Vejret om stormflod i de indre danske farvande, når vandstanden her passerer 125 centimeter over normalen, men det er Stormrådet, der officielt erklærer det for en stormflod.
  